Ants Leemets

Ants Leemets (23. juuni 1950 Rakvere – 23. november 2019) oli eesti poliitik ja muuseumijuht.

Sündis Rakveres ja lõpetas 1968. aastal Rakvere 1. Keskkooli. Aastal 1976 lõpetas ta Tartu Riikliku Ülikooli õigusteaduskonna. 1988. aastal töötas Ants Leemets agrofirma «Pandivere» kommertsdirektorina.

Aastatel 1992–1995 oli ta Lääne-Viru maavanem ja seejärel veidi üle poole aasta portfellita minister (regionaalminister) Tiit Vähi teises valitsuses. Aastal 1999 kuulus Leemets asendusliikmena Riigikogu IX koosseisu. 

Leemets oli Tallinna abilinnapea 1996. aasta novembrist 1999. aasta märtsini ning uuesti 1999. aasta novembrist kuni 2001. aasta maini.

Alates 2002. aastast juhtis ta sihtasutust Virumaa Muuseumid. Ants Leemets oli ka Eesti Liikumispuudega Inimeste Liidu president ning Tallinna linnavolikogu liige.

Tunnustus
2019. aastal sai ta Tallinna teenetemärgi aastatepikkuse töö eest Tallinna linnavolikogu liikmena ning volinikuna antud panuse eest Tallinna arengusse.

Viited 

Eesti regionaalministrid
Eesti muuseumitöötajad
Tallinna linnavolikogu liikmed
Eesti Reformierakonna poliitikud
IX Riigikogu liikmed
Tartu Ülikooli õigusteaduskonna vilistlased
Sündinud 1950
Surnud 2019